**ZAJEDNICA ŠPORTSKIH UDRUGA GRADA SINJA**

****

**PROGRAM**

Javnih potreba u sportu

Grada Sinja za 2018. godinu

Na temelju članka 48. Zakona o lokalnoj i područnoj ( regionalnoj) samoupravi („Narodne novine“ br. 33/01, 60/01- vjerodostojno tumačenje, 129/05, 109/07, 125/08, 36/09, 150/11, 144/12 i 19/13 - pročišćeni tekst, 137/15 - ispravak), članka 48. i članka 76. Zakona o sportu („Narodne novine“ br. 71/06, 150/08, 124/10, 124/11, 86/12, 94/13, 85/15, 19/16), Skupština Zajednice športskih udruga Grada Sinja na sjednici održanoj dana 25. travnja 2018.g., donosi:

**PROGRAM**

**javnih potreba u sportu Grada Sinja za 2018. godinu**

1. **UVOD**

Zakonom o sportu (“Narodne novine” RH, broj 71/06 i dr.) utvrđen je sustav sporta i sportske djelatnosti, stručni poslovi u sportu, sportska natjecanja, financiranje sporta, nadzor i ostala pitanja od značaja za sport. Sport se temelji na načelu dragovoljnosti, a mora biti jednako dostupan svima bez obzira na dob, rasu, spol, spolnu orijentaciju, vjeru, nacionalnost, društveni položaj, političko ili drugo uvjerenje. U Republici Hrvatskoj razvoj sporta potiče se izgradnjom i održavanjem sportskih građevina, školovanjem i usavršavanjem stručnog kadra, znanstvenim projektima u području sporta, gospodarskim mjerama, stimuliranjem partnerstva vladinih i nevladinih organizacija u sportu, te privatnog poduzetništva i financiranjem sporta sredstvima države, jedinica lokalne i područne (regionalne) samouprave. Osnovu financiranja sporta čine prihodi, koje pravne i fizičke osobe koje obavljaju sportsku djelatnost ostvare obavljanjem sportske djelatnosti, članarine koju ostvaruju sportske udruge, dio prihoda od priređivanja igara na sreću i sredstva kojima jedinice lokalne i područne (regionalne) samouprave i države pomažu obavljanje sportskih djelatnosti. Sukladno članku 74., stavak 2. Zakona o sportu, jedinice lokalne i područne (regionalne) samouprave utvrđuju javne potrebe u sportu i za njihovo ostvarivanje osiguravaju financijska sredstva iz svojih proračuna.

Javne potrebe u sportu za koje se sredstva osiguravaju iz proračuna jedinica lokalne i područne (regionalne) samouprave su programi, odnosno aktivnosti, poslovi i djelatnosti od značaja za jedinicu samouprave 

* poticanje i promicanje sporta,
* provođenje sportskih aktivnosti djece, mladeži i studenata,
* djelovanje sportskih udruga, sportskih zajednica i saveza,
* sportska priprema, domaća i međunarodna natjecanja, te opća i posebna zdravstvena zaštita sportaša,
* zapošljavanje osoba za obavljanje stručnih poslova u sportu,
* sportsko-rekreacijske aktivnosti građana, sportske aktivnosti osoba s teškoćama u razvoju i osoba s invaliditetom,
* planiranje, izgradnja, održavanje i korištenje sportskih građevina značajnih za jedinicu lokalne i područne (regionalne) samouprave, te
* provođenje i financiranje znanstvenih i razvojnih projekata, elaborata i studija u funkciji razvoja sporta.

Uvažavajući zakonske odredbe i rukovodeći se specifičnim potrebama u sportu lokalne zajednice kao što su osiguranje kontinuiranog sudjelovanja u sportskim natjecanjima, sportskoj rekreaciji, sportskoj obuci, te upravljanje sportskim objektima Programom javnih potreba u sportu Grada Sinja za 2018. godine utvrđene su smjernice za daljnji uspješan rad svih sportskih udruga u Gradu Sinju.

1. PROGRAMSKI CILJEVI

Ciljevi javnih potreba u sportu Grada Sinja za 2018. godine su:

* poticanje sportskih aktivnosti što većeg broja građana, osobito sportske mladeži;
* ulaganje u razvoj mladih sportaša, radi očuvanja dostignute razine kvalitete sinjskog sporta i stvaranja šire kvalitetne osnove, kao uvjeta daljnjeg napretka;
* očuvanje postojeće kvalitete koja doprinosi promidžbi Grada Sinja;
* poticanje osnivanja školskih sportskih društava.

1. PROGRAMSKA PODRUČJA I ZADAĆE Programska područja Programa javnih potreba u sportu Grada Sinja, za koje će se osiguravati sredstva u Proračunu Grada su:

* program sportsko-rekreacijskih aktivnosti i sportskih aktivnosti učenika:
* zajednički programi sinjskog sporta;
* program održavanja i izgradnje sportskih objekata.

a) Program sportsko-rekreacijskih aktivnosti i sportskih aktivnosti učenika Rekreacija kao sastavni dio sportske ponude grada Sinja, dokazala se nizom programa u kojima sudjeluje velik broj građana. Sportska rekreacija bit će usmjerena na objedinjavanje interesa svih građana. Programi koji će se formirati za rad s odraslima su redovni oblici vježbanja, igara i natjecanja, zajednički programi – gradski programi, kao i manifestacije gradskog značaja. Redovni oblici vježbanja provodit će se u sportskim dvoranama, fitnes-centru, te na otvorenim površinama. U suradnji s klubovima, organizirat će se sportske škole i priprema djece i mladeži za bavljenje sportom, kao i slobodne aktivnosti gu kojima sudjeluje veliki broj učenika. Osnovni cilj je da se kroz sportske aktivnosti pozitivno utječe na opći rast i razvoj učenika, te razvoj pozitivne psihofizičke aktivnosti, a time i na suzbijanje devijantnog ponašanja, koje je nažalost uzelo sve više maha kroz uzimanje alkohola, droge i slično.

Programom školskog sporta značajnije se planiraju sportske aktivnosti u školama, odnosno sportske aktivnosti koje obuhvaćaju značajan broj školske djece. Radi provođenja izvannastavnih sportskih aktivnosti učenika, školski odbori u osnovnim školama s područja grada Sinja, dužni su poticati osnivanje školskih sportskih društava bez pravne osobnosti. Djelatnost školskih sportskih društava, manifestirat će se kroz natjecanja osnovnih škola, u sportovima u kojima će se ista provoditi. Ovakvim programom sporta, zadovoljit će se interes sporta, koji iz ovog segmenta očekuje perspektivne sportaše, kao osnovni preduvjet nastavka bavljenja vrhunskim sportom. Zadovoljit će se i društveni interes kroz veliki obuhvat djece školskog uzrasta, kako one sportski talentirane, tako i one koji će u sportu provesti samo slobodno vrijeme.

b) Zajednički programi sinjskog sporta Planiraju se sljedeći programi:

* domaća i međunarodna natjecanja;
* zdravstvena zaštita i osiguranje sportaša;
* školovanje i usavršavanje kadrova;
* nagrade za sportske rezultate;
* nabavka sportskih rekvizita i opreme;
* djelovanje Zajednice Športskih udruga Grada Sinja;
* sportska promidžba;

Domaća i međunarodna natjecanja Sukladno obvezama iz Programa i financijskim planovima sportskih udruga za 2018. godinu, podržat će se nastupi na domaćim i međunarodnim natjecanjima sredstvima koja će se donirati sportskim udrugama nakon raspodjele sredstava osiguranih u Proračunu Grada Sinja za 2018. godinu,

namijenjenih Zajednici športskih udruga Grada Sinja, a po Pravilniku i kriterijima koje je usvojio Upravni odbor Zajednice.

Za sve pravne osobe (sportske klubove) koje obavljaju sportsku djelatnost sukladno članku 21. Zakona o sportu, osigurat će se pravo na korištenje odgovarajuće sportske građevine.

Zdravstvena zaštita i osiguranje sportaša Program osigurava preventivnu zaštitu sportaša, sistematske preglede i ocjenu sposobnosti bavljenja sportom za registrirane sportaše na području grada Sinja.

Preporuča se svim sportskim udrugama osiguranje sportaša od povreda tijekom treninga i natjecanja.

Školovanje i usavršavanje kadrova Stručni kadrovi uključeni u trenažni proces sportaša i vođenje sportskih natjecanja, uključit će se tijekom godine sukladno potrebama pojedine sportske udruge na savjetovanja i seminare.

Nagrade za sportske rezultate Klubovima i sportašima koji su tijekom 2017. godine uspješno predstavljati sinjski i hrvatski sport u zemlji i inozemstvu, dodijelit će se nagrade i priznanja. Određenim nagradama stimulirat će se igrači za navedene uspjehe.

Nabavka sportskih rekvizita i opreme U cilju postizanja optimalnih sportskih uvjeta potrebu za sportskom opremom i odgovarajućim rekvizitima utvrdit će sportske udruge, a u okviru svojih financijskih mogućnosti i dotacija predviđenih za pojedinu sportsku udrugu.

Djelovanje Zajednice športskih udruga Grada Sinja Zajednica športskih udruga Grada Sinja osnovana je s ciljem poticanja promidžbe svekolike sportske aktivnosti i sporta na području grada Sinja, osobito animiranja djece i mladeži za bavljenje sportom, te utjecaja na politiku sporta kojom se potiču tjelesne aktivnosti i organizirane igre, te rekreacija i zdrav način života radi unapređenja kvalitete života i očuvanja zdravlja građana. Zakon o sportu definirao je Zajednicu kao najvažniju udrugu u kreiranju područja sporta. Zajednica koordinira u aktivnostima sportskih udruga, svojih članica, te skrbi o ostvarivanju njihovih programa i vodi brigu oko unapređenja stručnog rada. Istovremeno Zajednica obavlja i druge poslove i zadaće iz djelokruga njene nadležnosti. Zajednica športskih udruga Grada Sinja je, vodeći računa o Odluci o utvrđivanju udruga od interesa za Grad Sinj, rezultatima pojedine sportske udruge u prethodnoj natjecateljskoj godini, te svekolikim potrebama vezanim uz sportska natjecanja i priredbe, izradila transparentne kriterije za sufinanciranje sportskih udruga, glede natjecanja i organizacije sportskih priredbi.

Sportska promidžba Sportske djelatnosti i svekolika sportska ponuda Grada Sinja, predočit će se javnosti putem tiska i elektronskih medija. Podržat će se izdavačka djelatnost kao poticaj razvoja sporta, a kroz pronalaženje zajedničkog interesa s tvrtkama koje djeluju na području grada.

Program održavanja sportskih objekata Sportski objekti materijalna su osnova sporta i stoga zaslužuju odgovarajuću skrb. Kvalitetno održavanje uvjet je korištenja objekata, ali i njihova trajanja. Sukladno mogućnostima i sredstvima iz gradskog proračuna, održavat će se prioritetno sportski objekti gradskog značaja na kojima se realizira značajni dio sportskog programa, kako po obuhvatu sudionika, tako i po njihovim sportskim dometima. Postojeći sportski objekti trebaju biti otvoreni za korištenje najširoj populaciji, prvenstveno mladeži, građanstvu kao i ostalim udrugama. Dobrim održavanjem osigurat će se postojeća materijalna osnova sporta u Gradu.

IV. PRIHODI I RASHODI

Planirana sredstva namijenjena financiranju Programa Javnih potreba u sportu Grada Sinja za 2018. godinu, osigurana u su Razdjelu 1 Proračuna Grada Sinja za 2018. godinu, kako slijedi:

PRIHODI: Sredstva namijenjena Zajednici športskih udruga Grada Sinja 3.400.000,00 kn

RASHODI:

1. Programi sportskih udruga ...................................................2.410.000,00 kn

2. Tajnik i računovođa…………………………………………………………….…152.000,00 kn

3. Stručni kadar………………………. ……………………………………………...500.000,00 kn

4. Energija, projekti, popravci i domari........................................150.000,00 kn

5. Zdravstveni pregledi..................................................................50.000,00 kn

6. Investicije...................................................................................38.000,00 kn

7. Redovna djelatnost Zajednice i nagrade za mlade.....................25.000,00 kn

8. Rezerva…………………………………………………………………………………..25.000,00 kn

9. Školski sport……………………………………………………………………………..5.000,00 kn

10. Sport osoba s invaliditetom……………………………………………………5.000,00 kn

11. Specifični sportovi……………………………………………………………….40.000,00 kn

O raspodjeli sredstava namijenjenih Programima sportskih udruga, odlučuje Zajednica športskih udruga Grada Sinja, raspisivanjem Javnog poziva te raspodjele putem kriterija i Pravilnika o raspodjeli.

Predsjednik ZŠUGS

Josip Malbaša, prof.